CELEX: 62008TN0312
Language: ro
Date: 2008-08-13 00:00:00
Title: Cauza T-312/08: Acțiune introdusă la 13 august 2008 — Ellinikos Niognomon/Comisia Comunităților Europene

25.10.2008   
            
            
               RO
            
            
               Jurnalul Oficial al Uniunii Europene
            
            
               C 272/33
            
         Acțiune introdusă la 13 august 2008 — Ellinikos Niognomon/Comisia Comunităților Europene
   (Cauza T-312/08)
   (2008/C 272/60)
   Limba de procedură: engleza
   Părțile
   
      Reclamantă: Ellinikos Niognomon AE (Pireu, Grecia) (reprezentant: S. Pappas)
   
      Pârâtă: Comisia Comunităților Europene
   Concluziile reclamantei
   
               —
            
            
               Anularea deciziei contestate;
            
         
               —
            
            
               obligarea Comisiei Comunităților Europene la plata cheltuielilor de judecată.
            
         Motivele și principalele argumente
   Prin acțiunea introdusă în temeiul articolului 230 CE, reclamanta solicită anularea Deciziei Comisiei din 24 iulie 2008, prin care aceasta a decis să nu prelungească recunoașterea limitată care a fost acordată reclamantei în temeiul Directivei 94/57/CE (1) prin Decizia 2001/890/CE (2) a Comisiei și care a fost prelungită ulterior prin Decizia 2005/623/CE (3) a Comisiei din 3 august 2005.
   Reclamanta susține, în primul rând, că decizia contestată încalcă o normă fundamentală de procedură întrucât nu a fost urmată procedura de comitologie prevăzută la articolele 4 și 9 din Directiva 94/57/CE.
   În al doilea rând, reclamanta arată că refuzul de a prelungi recunoașterea limitată se întemeiază pe aprecieri efectuate exclusiv de către Comisie și nu împreună cu statele membre respective, conform articolelor 4, 9 și 11 din Directiva 94/57/CE.
   În al treilea rând, reclamanta susține că decizia contestată nu îi respectă dreptul la apărare și este contrară încrederii sale legitime.
   În al patrulea rând, reclamanta arată că decizia contestată încalcă directiva prin interpretarea greșită a acesteia în ceea ce privește criteriile aplicabile (documentația privind performanța în materie de siguranță și de prevenire), prin omiterea etapelor graduale pe care Comisia ar fi trebuit să le parcurgă înainte de a adopta o decizie negativă și prin faptul că nu au fost luate în considerare inspecțiile și rapoartele prezentate de către statele membre interesate, dându-se astfel o motivare ilegală.
   În sfârșit, reclamanta susține că decizia contestată încalcă principiul proporționalității, precum și principiul bunei administrări.
   
      (1)  Directiva 94/57/CE a Consiliului din 22 noiembrie 1994 privind normele și standardele comune pentru organismele cu rol de inspecție și control al navelor, precum și pentru activitățile în domeniu ale administrațiilor maritime (JO L 319, p. 20, Ediție specială, 07/vol. 3, p. 142).
   
      (2)  Decizia Comisiei din 13 decembrie 2001 privind recunoașterea „Hellenic Register of Shipping” conform articolului 4 alineatul (3) din Directiva 94/57/CE a Consiliului [notificată cu numărul C(2001) 4218] (JO L 329, p. 72).
   
      (3)  Decizia Comisiei din 3 august 2005 privind prelungirea recunoașterii limitate a Hellenic Register of Shipping [notificată cu numărul C(2005) 2940] (JO L 219, p. 43).